Bandarísk fyrirtæki og ríkt fólk verður að greiða sanngjarnan hlut af tekjum sínum í skatta. Þetta sagði Joe Biden í fyrstu þingsræðu sinni eftir að hann tók við embætti Bandaríkjaforseta. Þá sagðist hann ekki vilja auka spennu í samskiptum við Rússland og Kína.
Þessi fyrsta ræða markaði á margan hátt tímamót. Til að mynda hafa aldrei jafn fáir hlýtt á ræðuna á staðnum í seinni tíð, vegna COVID-19 faraldursins. En Joe Biden byrjað á að vísa í önnur tímamót.
Það hefur ekki gerst áður að tvær konur sitji að baki forsetanum þegar hann heldur þessa ræðu - Kamala Harris varaforseti og Nancy Pelosi forseti fulltrúadeildar þingsins. Biden sagði það hafa verið löngu orðið tímabært.
En Biden kom víða við í ræðu sinni. Eins og áður hafði verið greint frá boðaði hann skattahækkanir á fyrirtæki og auðmenn, en með því ætlaði hann að koma á umbótum, bæði félagslegum og til að skapa störf, án þess að það fæli í sér hallarekstur. Auðmenn og stórfyrirtæki þurfi að greiða sinn hlut í samfélagsrekstrinum. Hann sagði atvinnuáætlunina fjárfestingu í Bandaríkjunum til heillar kynslóðar.
Þá sagðist hann hvorki vera að leitast eftir deilum við Kína né Rússland.
Biden segist hafa sagt það við Pútín, en jafnframt að það hefði afleiðingar ef það sem þeir væru sakaðir um reyndist rétt, og það var raunin. Þar var hann að tala um afskipti af kosningum og netárásir á stofnanir og fyrirtæki.
Repúblikanar hafa gagnýnt tillögur Bidens og segja þær lækka tekjur vinnandi fólks og að miklum fjármunum sé sóað.
Joe Biden Bandaríkjaforseti segist ekki vilja auka spennuna í samskiptum við Kína og Rússland en misgjörðir þeirra hafi afleiðingar. Hann hélt fyrstu þingræðu sína eftir forsetakjörið í gærkvöld. 